Kibar 42: Bõang sẽn gome
YÃMB zoe n wʋma bõang sẽn gomd bɩ? Yaa vẽeneg tɩ y zɩ n wʋme, bala rũmsã pa gomd ye. La Biiblã wilgdame tɩ bõang a ye n gome. Bɩ d ges sẽn yɩ to-to.
Israɛll nebã ra kolga Kanaã tẽngã n dat n kẽ. La Moaab rĩm a Balak ra zoeta Israɛll nebã, b sẽn yaa wʋsgã yĩnga. A kɩtame tɩ b bool sɩlem soab a ye sẽn boond t’a Balaam, t’a na n kãab Israɛll nebã wẽnga. A Balak yeela a Balaam t’a sã n tõoge, a na n kõ-a-la ligd wʋsgo. A Balaam sɩd zomba a bõangã n na n kẽng a Balak nengẽ.
La a Zeova ra pa rat t’a Balaam kãab a nebã wẽng ye. Rẽ n so t’a tʋm malɛk ne sʋ-wok t’a na n gɩd a Balaam sorã zugu. A Balaam ra pa ne malɛkã ye. La a bõangã yẽ ra ne-a lame. Rẽ n so tɩ bõangã bao n na n lak n bas sorã, n wa mak n kong n gãand sorã zugu. A Balaam sũurã puugame t’a na n pãb bõangã ne rasaare.
A Zeova kɩtame tɩ bõangã gom ne a Balaam. A yeel-a lame yaa: ‘Mam maana yãmb bõe tɩ yãmb pãbd maam woto?’
A Balaam leoka bõangã yaa: ‘Yaa fo sẽn lebg tõatã. M sã n da tar sʋʋga m kodgd-f lame.’
Tɩ bõangã yeel yaa: ‘Mam zoe n maana yãmb woto sɩda?’
T’a Balaam leok tɩ ayo.
T’a Zeova na n yaool n kɩt t’a Balaam yã malɛkã sẽn yas sorã zug ne sʋʋga. Malɛkã yeela a Balaam yaa: ‘Bõe yĩng tɩ fo pãbd bõangã? Mam waame n na n gɩd foo tɩ f ra tɩ kãab Israɛll nebã wẽng ye. Fo bõangã sã n da pa lak n bas sorã, m da na n kʋ-f lame la m bas bõangã.’
T’a Balaam yeel yaa: ‘Mam kongame. M da pa mi tɩ foo n yas sorã zug ye.’ Malɛkã basa a Balaam t’a looge. La a Balaam kẽnga a Balak nengẽ. A baas n makame n na n kãab Israɛll nebã wẽnga, la a Zeova kɩtame t’a ning Israɛll nebã bark naoor a tãab fãa.
Sõdbo 21:21-35; 22:1-40; 23:1-30; 24:1-25.
Sogsgo
- A Balak yaa ãnda, la bõe yĩng t’a tʋm tɩ b tɩ bool a Balaam?
- Bõe yĩng t’a Balaam bõangã gãe sorã zugu?
- A Balaam bõangã yeel-a lame tɩ bõe?
- Malɛkã yeela a Balaam tɩ bõe?
- A Balaam sẽn mak t’a na n kãab Israɛll nebã wẽngã, bõe n maane?
Sogsg a taaba
- Karm-y Sõdb 21:21-35.
Bõe yĩng tɩ Israɛll nebã zab n tõog Amoor dãmbã naab a Sihõ la Basãn naab a Ooge? (Sõd. 21:21, 23, 33, 34)
- Karm-y Sõdb 22:1-40.
Bõe yĩng t’a Balaam da rat n kãab Israɛll nebã wẽnga, la rẽ zãmsda tõnd bõe? (Sõd. 22:16, 17; Yel. 6:16, 18; 2 Pɩɛ. 2:15; Ziid 11)
- Karm-y Sõdb 23:1-30.
Baa ne a Balaam sẽn gom wa ned sẽn tũud a Zeova wã, wãn to la a manesmã wilg t’a ra pa tũud a Zeova? (Sõd. 23:3, 11-14; 1 Sãm. 15:22)
- Karm-y Sõdb 24:1-25.
Wãn to la Biiblã kiba-kãngã kɩtd tɩ tõnd sɩd kɩs sɩd t’a Zeova raabã na n pidsame? (Sõd. 24:10; Ezai 54:17)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn